Bylmoorde: Saak lank uitgestelHenri van Breda in die hof (April 2017) Foto: Catherine Rice/ANA Regter Siraj Desai het die saak teen Henri van Breda Dinsdag in die Wes-Kaapse hooggeregshof tot 7 Augustus uitgestel. Die saak is uitgestel aangesien die hof in reses gaan. Adv. Susan Galloway, senior staatsaanklaer, het gesê die staat se saak sal dan nog so drie weke duur en teen 28 Augustus afgehandel wees. Kapt. Candice Brown, ŉ ballistiese deskundige in die polisie, het vroeër Dinsdag getuig oor skade wat aan die Van Breda-moordhuis aangerig is. Henri van Breda word aangekla van die moord op sy pa, Martin van Breda (54), ma, Theresa (55), en broer, Rudi (22), in hul huis op die De Zalze-landgoed naby Stellenbosch in Januarie 2015. Hy staan ook tereg op ŉ aanklag van poging tot moord in verband met die aanval op sy suster, Marli, wat oorleef het. Marli was ten tyde van die aanval 16 jaar oud en ly nou aan geheueverlies weens die beserings wat sy opgedoen het. Brown is verbonde aan die polisie se forensiese eenheid en het getuig oor sekere merke in die huis. Sy het gesê dit is onwaarskynlik dat ŉ byl wat by die trappe af gegooi is een van die merke gemaak het. Van Breda beweer in sy pleitverduideliking dat ŉ aanvaller met ŉ klapmus die gesin met ŉ byl aangeval het, maar dat hy daarin kon slaag om hom te ontwapen en hom uit die huis te jaag. “Ek het die aanvaller op die middelste deel van die trappe gesien,” het Van Breda gesê. “Ek is nie vinnig nie en het nie gedink ek sou hom kon vang nie. Ek het toe die byl na hom gegooi. Ek kan nie presies onthou waar ek op die trappe was toe ek die byl gegooi het nie en ook nie waar presies dit getref het nie.”